text: Gratis Superligakamp hos SønderjyskE
  23 april 2014 kl. 18.50
  Fodboldinteresserede kan komme gratis ind, når SønderjyskE møder Viborg den 4. maj i en kamp om overlevelse i Superligaen.
  Kampen om overlevelse i landets bedste række er uhyggelig tæt. Nu prøver klubbens sponsor Sydbank derfor at hjælpe holdet på vej ved at skabe en vinderkulisse. Det sker samtidig med indvielsen af en ny tribune.
  ? Der er ingen tvivl om, at det bliver en rigtig festlig dag på Sydbank Park, hvor der vil være en masse aktiviteter for alle de fremmødte. Derfor håber vi på flot opbakning og naturligvis tre point, siger administrerende direktør i SønderjyskE, Klaus B. Rasmussen, i en pressemeddelelse.
  Alle kan hente billetter til kampen efter først-til-mølle-princippet fra fredag den 25. april kl. 10.00 i Sydbanks filialer. Der udleveres op til to billetter per person.
  